 

**בבית הדין הצבאי המחוזי**

**במחוז שיפוטי צפון**

בפני ההרכב: סא"ל חיים בלילטי- אב"ד

רס"ן מאור שפונגין - שופט

רס"ן דניאל דבול - שופטת

**בעניין: התובע הצבאי (ע"י ב"כ, סגן הודיה אביב)**

**נגד**

**הנאשם: ח/XXX סמ"ר א' י' ש' (ע"י ב"כ, עו"ד שלמה רכבי)**

**הכרעת-דין**

על פי הודאתו, מורשע הנאשם בשלוש עבירות של תיווך בסם מסוכן לפי סעיפים 14 ו-19א לפקודת הסמים המסוכנים [נוסח חדש] התשל"ג-1973 ובעבירה של התנהגות שאינה הולמת לפי סעיף 130 לחוק השיפוט הצבאי התשט"ו-1955 בהתאם לכתב האישום המתוקן ולפרטים הנוספים.

**ניתנה היום, כ"ט בשבט תשפ"ד, 08.02.2024, והודעה בפומבי ובמעמד הצדדים**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר-דין**

הנאשם הורשע על פי הודאתו בשלוש עבירות של תיווך בסם מסוכן לפי סעיפים 14 ו-19א לפקודת הסמים המסוכנים [נוסח חדש] התשל"ג-1973 ובעבירה של התנהגות שאינה הולמת לפי סעיף 130 לחוק השיפוט הצבאי התשט"ו-1955 בהתאם לכתב האישום המתוקן ולפרטים הנוספים.

על פי עובדות ההרשעה בראשית חודש ספטמבר 2023 נוצר קשר בין הנאשם לסוכן חשאי של מצ"ח, במסגרת פעילות התנדבותית משותפת. במסגרת זו שוחחו השניים על נושאים שונים ובהמשך גם על מכירת ורכישת סמים מסוכנים מסוגים שונים. לאחר האמור, ובשלוש הזדמנויות שונות תיווך הנאשם בעסקאות לרכישת סמים מסוג mdma וקטאמין. הנאשם היה זה שהעביר לסוכן את הסמים בעסקאות השונות וקיבל לידיו סכום כספי בתמורה. כלל העסקאות בוצעו במהלך חודש ספטמבר 2023.

בעסקה הראשונה תיווך הנאשם בהעברת תערובת סם המכילה mdma וקטאמין במשקל של כ-2.8711 גרם תמורת 900 שקלים.

בעסקה השנייה תיווך הנאשם בהעברת תערובת סם המכילה mdma וקטאמין המחולק ל-6 שקיות חלוקה, במשקל כולל של 14.7433 גרם נטו ושקית נוספת שהכילה מעל גרם נטו של סם מסוכן מסוג קטאמין ובתמורה קיבל לידיו 4,850 שקלים.

בעסקה השלישית תיווך הנאשם בהעברת תערובת סם המכילה mdma וקטאמין המחולק ל-4 שקיות חלוקה, במשקל כולל של 19.8993 גרם נטו, ושקית נוספת שהכילה קטאמין במשקל של גרמים בודדים. הנאשם קיבל לידיו 1,000 שקלים מתוך 7,000 שקלים שסוכמו.

הנאשם התגייס לצה"ל בחודש אפריל 2021 ושירת כמפעיל צמ"ה בגדוד XXX. חקירתו נפתחה בעקבות מידע מודיעיני שהחשידו במעורבות בעולם הסמים. במהלך החקירה ניתן צו שיפוטי לחדירה למכשירו הנייד של הנאשם, אך הנאשם סירב לאפשר גישה למכשיר אשר היה נעול בסיסמא. במהלך מעצרו נבדק הנאשם על ידי גורמי ברה"ן לאור התרשמות מהחמרה במצבו, מצד מפקדיו. גורמי ברה"ן קבעו כי ניכרת החמרה רגשית והנאשם אובחן כבעל הפרעת הסתגלות ולפיכך הותאם לו פרופיל פוסל שירות.

הסדר הטיעון גובש לאחר הליך גישור שקדם לו שיח בין הצדדים. במסגרת ההסדר נשקלו שיקולים ראייתיים אשר הביאו לעתירה העונשית ולתיקון כתב האישום. עוד שקלו הצדדים את מעמדו של הנאשם בשרשרת הפצת הסם, את הודאתו, שהביאה לחיסכון ניכר בזמן שיפוטי ואת מצבו הנפשי. ההגנה הטעימה כי מדובר במי ששירת בתפקיד קרבי, משך שנתיים ומחצה, לשביעות רצון מפקדיו. בהקשר זה יצוין כי עברו המשמעתי של הנאשם כמעט ללא רבב. ההגנה עמדה על תמהיל רכיבי הענישה, משך המאסר אשר עלול לפגוע בנאשם בפרט לנוכח מצבו הנפשי ועל השלכות ההרשעה הפלילית על עתידו.

הנאשם בדברו האחרון הביע צער על כשלונו וציין כי עשה טעות וכי בכוונתו להשתקם ולפנות לדרך טובה תוך הימנעות מביצוע עבירות בעתיד.

עבירות מעין אלו בהן הורשע הנאשם הן עבירות חמורות הפוגעות במעגלים חברתיים שונים, גורמות נזק רק לחברה ועלולות לגרור ביצוע מעשים עברייניים נוספים. הפסיקה העקבית היא כי טעמי הלימה מחייבים החמרה ניכרת בעונשם של כלל המעורבים בשרשרת הפצת סמים מסוכנים לציבור, אחת היא אם מדובר בסוחר עצמו ואם בחוליות אחרות בשרשרת העבריינית. אף שאין מתקיימות בענייננו נסיבות צבאיות ברורות בביצוע העבירות, קיימת חומרה יתרה בביצוע עבירות פשע מעולם הסמים על ידי חייל.

לצד האמור, אין להתעלם בעת בחינת מתחם העונש ההולם ממעמדו של הנאשם בהיררכיית הפצת הסם, ההסכמה כי שימש כמתווך ומן הטענה כי לא הפיק רווח כספי ממעשיו. בתוך מתחם הענישה יש לשקול את נטילת האחריות של הנאשם חרף הקשיים הראייתיים, את תרומתו לחברה בשירותו הצבאי, את מצבו הנפשי המורכב והשלכות עונש המאסר על הנאשם בכלל, ובפרט לאור מצבו, את החרטה שהביע בפנינו והחיסכון בזמן השיפוטי. כל אלו, בצד גיבוש ההסדר במסגרת הליך גישור הביאונו למסקנה כי ההסדר מצוי בתוך מתחם העונש ההולם ועל כן ראינו לכבדו.

**על הנאשם נגזרים, אפוא, העונשים הבאים:**

1. **חמישה עשר (15) חודשי מאסר לריצוי בפועל, שיימנו החל מיום מעצרו.**
2. **עונש מאסר מותנה בן תשעה (9) חודשים למשך שלוש (3) שנים, לבל יעבור עבירה מסוג פשע לפי פקודת הסמים המסוכנים.**
3. **עונש מאסר מותנה בן שלושה (3) חודשים למשך שלוש (3) שנים, לבל יעבור עבירה מסוג עוון לפי פקודת הסמים המסוכנים.**
4. **עונש מאסר מותנה בן חודשיים (2) למשך שנתיים (2), לבל יעבור עבירה שעניינה סירוב להיבדק לשם גילוי שימוש בסמים מסוכנים.**
5. **קנס בסך חמישה עשר אלף (15,000) ₪. הקנס ישולם באופן הבא: חמשת אלפים (5,000) ₪ אותם הפקיד הנאשם ביום 19.10.2023 לטובת שחרור רכב מסוג קיה ספורטאז' יחולטו לטובת תשלום הקנס (מספר אסמכתא 2300009093). היתרה בסך עשרת אלפים (10,000) ₪ תשולם על ידי הנאשם ב-4 תשלומים שווים, חודשיים ועוקבים, החל מיום 01.01.2025, על פי שוברי תשלום שתמציא מזכירות בית הדין. אם לא ישלם הנאשם את אחד התשלומים במועד יועמד הקנס כולו לפירעון מיידי.**
6. **עשרה (10) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר בפועל. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**
7. **הורדה לדרגת טוראי.**

**אנו מורים על חילוט מכשיר הטלפון הנייד מסוג אייפון 13 פרו מקס שהוחרם מן הנאשם במהלך חקירתו בתיק זה.**

**זכות ערעור כחוק.**

**ניתן היום, כ"ט בשבט תשפ"ד, 08.02.2024, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופט

**העתק נכון מהמקור  
  
ק' בית הדין**

**נערך על ידי: נ.פ.**

**בתאריך: 29.02.24**

**חתימת המגיה: סגן שיר בן-ארמון**